Шагьасул бетIерал къуватал ХицIиб майданалде данделъарабго, халкъиябгун эркен гьариялъул къуватаз тIолалго рахъаздаса гьезда тIаде цадахъаб гьужум гьабуна. Гьелъ шагьасул аскаразда кутакаб кьаби щвезабуна ва гьелъул хIасилалда къажаразе ккана цебе-нахъ бихьичIебгIан кIудиял камиял. Гьеб кутакаб чIвай-хъвей ккараб рагъул хIакъалъулъ доб мехалда Россиялда вукIарав Франциялъул посол Маркиз де-ла Шетардица хъвалеб буго: «МагIарул Кули-хан (Надир-шагь – М.А.) гуккун, гьесие жидецаго гъураб къориниве кIкIалахъе вачана ва гьенир кIиябго рахъалъ рачун чIун рукIарал гьезул бояз гьесул цIикIкIарасеб аскаралда тIад жеги цебе-нахъ киданиги гьесда бихьичIебгIан гIасияб куцалъ квешаб, гъури лъуна», - абун.